‘Geen meer grondgrype in Zim’Emmerson Mngangagwa, president van Zimbabwe. Emmerson Mnangagwa, president van Zimbabwe, het wit Zimbabwiërs verseker dat daar geen verdere grondgrype onder sy administrasie in dié Afrika-land sal plaasvind nie. “Grondgrype is iets van die verlede,” het hy aan die wit gemeenskap by die Borrowdale-renbaan in Harare gesê as deel van sy veldtog in aanloop tot die verkiesing op 30 Julie. “Ons is dankbaar teenoor die wit boere wat in Zimbabwe aangebly het en julle moet ook 99 jaar-huurkontrake gegee word,” het hy gesê. Mnangagwa, wat aan bewind gekom het nadat sy voorganger, Robert Mugabe, deur ŉ militêre staatsgreep gedwing is om te bedank, bied homself as ŉ hervormer aan en beloof gelykheid aan alle Zimbabwiërs. “Almal is gelyk. As my adjunk [Constantino] Chiwenga of selfs ek ŉ plaas het wat te groot is in terme van kapasiteit vir benutting, sal dit afgeskaal word,” het hy gesê. “Al wat ek sê is dat almal gelyk is. Solank as wat hy of sy patrioties is en deelneem aan die nasiebou-proses. Geen persoon moet net wag om die koek te eet nie, maar almal moet deelneem aan die proses om die koek te bak.” Mnangagwa het onderneem om ŉ einde te bring aan plaasonteienings en het gesê hy het gesien hoe senior regeringsbeamptes “beslag lê op ŉ produktiewe plaas, dit in die grond in bedryf en dan na ŉ volgende plaas gaan en dieselfde doen”. “Kom ek sê julle nou, daardie tyd is verby,” het hy gesê. Hy het by die wit gemeenskap van Zimbabwe gepleit om die regering te help om die land weer op te bou nadat die land oor die jare ekonomies heeltemal ineengestort het. “Ek het Donderdag ŉ hospitaal geopen wat deur die Zimplats-myn opgeknap is. As hulle gewag het vir die regering, sou hulle nie gewees het waar hulle nou is nie. Kom ons boots Zimplats na.” Mnangagwa het Zimbabwiërs verder verseker dat die regering meer inklusief sal wees en dat rassediskriminasie by die departement van binnelandse sake, waar die kode “00” tans gebruik word om wit mense, mense van gemengde ras of Indiërs te klassifiseer, stopgesit sal word.